[pic] | EUROOPAN YHTEISÖJEN KOMISSIO |

Bryssel 19.11.2008

KOM(2008)707 lopullinen

2007/0163 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta

Euroopan parlamentin ja neuvoston asetuksen antamiseksi Euroopan koulutussäätiön perustamisesta (uudelleenlaadittu toisinto)

2007/0163 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta

Euroopan parlamentin ja neuvoston asetuksen antamiseksi Euroopan koulutussäätiön perustamisesta (uudelleenlaadittu toisinto)

1. TAUSTA

Päivä, jona ehdotus on toimitettu Euroopan parlamentille ja neuvostolle: KOM(2007) 443 lopullinen – 2007/0163(COD)]: 25. heinäkuuta 2007 |

Päivä, jona Euroopan parlamentti on antanut lausuntonsa ensimmäisessä käsittelyssä: 22. toukokuuta 2008 |

Päivä, jona yhteinen kanta on vahvistettu: 17. marraskuuta 2008 |

Euroopan koulutussäätiö perustettiin vuonna 1990 tukemaan ammatillisen koulutuksen alalla annettavaan ulkoiseen apuun liittyvän Phare-ohjelman toteuttamista. Tätä nykyä se käsittää myös aikaisempien Tacis-, Cards- ja Meda-ohjelmien piiriin kuuluneet maat. Säätiön perustamisasetusta muutettiin kolme kertaa (vuosina 1994, 1998 ja 2000) sen maantieteellisen toiminta-alueen laajentamiseksi ja neljännen kerran vuonna 2003 sen saattamiseksi varainhoitoasetuksen mukaiseksi. Vuoden 2003 jälkeen Euroopan unionin toimintamuodot ovat merkittävästi muuttuneet sekä koulutuksen että ulkosuhteiden alalla, kun näiden alojen politiikan toteuttamiseksi on otettu käyttöön uusia välineitä. Siksi katsotaan, että säätiön perustamisasetusta on jälleen tarpeen muuttaa uuden kehityksen ottamiseksi huomioon, säätiön aseman ja tehtävien saattamiseksi ajan tasalle ja kestävän perustan luomiseksi sen toiminnalle tulevaisuudessa. |

2. KOMISSION EHDOTUKSEN TAVOITE

Komission ehdotuksella on seuraavat tavoitteet:

- Selkeyttää säätiön tehtäviä.

- Saattaa säätiön toimeksianto ajan tasalle määrittelemällä uudelleen sen maantieteellinen toiminta-alue ja tehtävänkuva.

- Nykyaikaistaa sen hallintorakenteet tehokkaan päätöksenteon edistämiseksi.

- Luoda vankka perusta säätiön toiminnalle tulevaisuudessa.

3. YHTEISTÄ KANTAA KOSKEVAT HUOMIOT

3.1 Yhteistä kantaa koskevat yleiset huomiot

Yhteinen kanta on pääosiltaan linjassa komission ehdotuksen kanssa, joten se on kokonaisuudessaan hyväksyttävissä. Yhteinen kanta syntyi tiiviiden toimielintenvälisten neuvotteluiden tuloksena komission tehtyä ehdotuksen 7. toukokuuta 1990 annetun asetuksen (ETY) N:o 1360/90 tarkistamisesta. Komissio toimitti ehdotuksensa neuvostolle ja parlamentille 25. heinäkuuta 2007.

3.2 Yhteisymmärrys yhteisestä kannasta

Artikloja tarkasteltiin yksityiskohtaisesti neuvoston koulutuskomiteassa ja samanaikaisesti Euroopan parlamentin työllisyysvaliokunnassa.

Vuoropuhelu neuvoston ja parlamentin kanssa on ollut rakentavaa, ja sen pohjalta on syntynyt joukko muutoksia, joiden ansiosta alkuperäistä versiota voidaan selkeyttää.

Epävirallisissa ja teknisissä kokouksissa on tuotu esiin kompromisseja useisiin ratkaisematta olleisiin näkökohtiin: tehtävänkuva, tehtävät, oikeusperusta, maantieteellinen toiminta-alue, talousarviovaikutukset, hallituksen kokoonpano ja säätiön johtajan nimitysmenettely.

Pysyvien edustajien komitea antoi 30. huhtikuuta 2008 puheenjohtajalle toimeksiannon saada aikaan kompromissipaketti, josta pitäisi voida pystyä sopimaan ensimmäisessä käsittelyssä.

Euroopan parlamentti ei kuitenkaan täysistunnossaan 22. toukokuuta 2008 päässyt yhteisymmärrykseen ensimmäisessä käsittelyssä.

Neuvottelujen pääaiheet, joista päästiin sopimukseen, olivat seuraavat:

Tehtävänkuva: Säätiön perustamisasetuksen uudelleen laatimista koskevassa ehdotuksessa näkyy laajempi näkemys koulutuksesta elinikäisen oppimisen yhteydessä talouksien ja osaamisyhteiskuntien kehityksen keskeisenä osatekijänä Lissabonin tavoitteiden mukaisesti. Lisäksi säätiö voisi uudelleenlaaditun asetuksen ansiosta ottaa johtavan roolin ammatillisen koulutuksen uudistamisessa ja siihen liittyvissä työmarkkinakysymyksissä kumppanimaissa osana laajempaa inhimillisen pääoman kehittämiseen tähtäävää ohjelmaa.

Tehtävät: Sellaisten uusien ulkosuhdepolitiikan välineiden käyttöönotto, joilla on määrä auttaa kumppanimaita uudistamaan eri aloja, merkitsee huomattavaa askelta kohti politiikka- eikä ohjelmakeskeistä toimintamallia ulkoisen avun alalla. Säätiö tarvitsee toimeksiannon, jonka puitteissa se voi täysipainoisesti toimia asiantuntijakeskuksena, joka auttaa niin kumppanimaita kuin Euroopan komissiota politiikan ja asianmukaisten uudistusstrategioiden kehittämisessä.

Säätiö avustaa kumppanimaita valmiuksien kehittämisessä ja kansallisiin olosuhteisiin mukautettujen uudistusstrategioiden määrittelyssä ja toteutuksessa.

Lisäksi säätiö edistää verkostoitumista ja kokemusten ja hyvien käytänteiden vaihtamista EU:n ja kumppanimaiden välillä sekä kumppanimaiden kesken.

Oikeusperusta: Komission ehdotuksessa korvataan aiemmin käytetty Euroopan yhteisön perustamissopimuksen 235 artikla 150 artiklalla, sillä säätiö liittyy edelleen läheisesti EU:n ammattikoulutuspolitiikkaan. Tämä oikeusperusta selkeyttää säätiön työskentelyä ja tehtäviä. Ammatillinen koulutus on kuitenkin ymmärrettävä – ei perinteisessä merkityksessään – vaan elinikäisen oppimisen politiikan yleisemmässä yhteydessä, ja siihen on sisällytettävä työmarkkinakysymyksiä, sosiaalista osallisuutta ja kansalaisvaikuttamista koskevia näkökohtia. Tätä taustaa vasten 150 artikla tarjoaa riittävän oikeusperustan säätiön työskentelylle sen uudessa laajemmassa tehtäväkentässä.

Maantieteellinen toiminta-alue:

Säätiö säilyttää maantieteellisen painopisteensä unioniin liittyvissä ja sen naapurimaissa liittymistä valmistelevan tukivälineen ja eurooppalaisen naapuruuden ja kumppanuuden välineen avulla.

Uudessa asetuksessa kuitenkin annetaan säätiölle mahdollisuus toimia muilla alueilla EU:n ulkosuhteisiin liittyvien painopisteiden mukaisesti ja säätiön hallituksen komission ehdotuksesta tekemän tapauskohtaisen päätöksen pohjalta.

Talousarviovaikutukset: Ehdotus ei tuo säätiölle uusia tehtäviä. Sen tavoitteena on pikemminkin määritellä säätiön nykyiset tehtävät ajanmukaisella tavalla ja entistä selkeämmin laajentunutta tehtävänkuvaa ja uudistunutta maantieteellistä toiminta-aluetta vastaavasti. Talousarviovaikutuksia ei kuitenkaan ole, vaan uusi tietoihin ja politiikan analysointitehtäviin keskittyvä painotus on työvoimapainotteista ja edellyttää säätiön taholta merkittäviä investointeja henkilöstön koulutukseen ja pätevyyteen.

Muissa kysymyksissä komission kanta on seuraava:

Hallituksen kokoonpano: Vaikka komissio pahoitteleekin, etteivät neuvosto ja parlamentti hyväksyneet sen alkuperäistä kantaa tältä osin (kuusi jäsenvaltioiden ja kuusi komission edustajaa), se voi hyväksyä kompromissiratkaisun, jonka mukaan hallituksessa on yksi edustaja kustakin jäsenvaltiosta, kolme komission edustajaa ja kolme Euroopan parlamentin nimittämää ei-äänivaltaista asiantuntijaa sekä kolme kumppanimaiden edustajaa tarkkailijoina.

Menettely säätiön johtajan nimittämiseksi: Komissio voi hyväksyä ehdotuksen, jonka mukaan hallituksen valitsema ehdokas kutsutaan yhden tai useamman Euroopan parlamentin valiokunnan kuultavaksi.

4. PÄÄTELMÄ

Yhteinen kanta vastaa komission alkuperäisen ehdotuksen tavoitteita. Näin ollen komissio voi antaa tukensa tekstille. Koska molemmat lainsäätäjät ovat päässeet poliittiseen yhteisymmärrykseen yhteisestä kannasta, menettely parlamentin toisessa käsittelyssä neuvoston yhteisen kannan hyväksymiseksi saataneen päätökseen suhteellisen nopeasti.